Архитектурно бюро "Янко Апостолов Архитекти" е сред номинираните в международния конкурс за съвременна европейска архитектура "Мийс ван дер Рое". Музейният комплекс е номиниран в категорията за сгради с културна функция.
Наградата е учредена през 1987 г. в партньорство между Европейския парламент, Европейската комисия и Фондация "Мийс ван дер Рое", като конкурсът за съвременна архитектура се провежда на всеки две години.
В състезанието могат да участват проекти, реализирани в Европа в рамките на 2-годишен период преди поредното връчване на престижната награда. В конкурса за съвременна архитектура имат възможност да участват представители на всички европейски страни. За 2015 г. броят на селектираните проекти за престижната награда за съвременна архитектура на Европейския съюз "Мийс ван дер Рое" е 420.
Музейният комплекс в центъра на София в кв. "500" е реализиран по проект на "Янко Апостолов Архитекти". Общата разгъната площ на новия музеен комплекс е близо 24 хил. кв. м и включва зали за постоянни и гостуващи експозиции, реставрационни ателиета, административни офиси, модерни хранилища за съхранение на художествени произведения, както и разнообразие от обществени пространства, в това число и конферентен център. Залите разполагат с подходящо осветление според спецификата на различните изложби и са климатизирани. Комплексът е композиран около отворена скулптурна градина, която ще е сърцето на музейната институция и ще се използва за скулптурни експозиции и за специални обществени събития с културна насоченост.
Само преди месец – през м. декември 2014 г., Етап 1 на обект "Национален музеен комплекс" в София бе отличен и с престижната награда "Сграда на годината 2014" в категория "Съвременна културна инфраструктура". Наградата беше единодушно присъдена от авторитетно 27-членно жури и бе обявена на официална церемония в София, на която бяха раздадени отличията на победителите в 13-тото издание на конкурса "Сграда на годината".
Дизайнът на новия музеен комплекс в кв."500" получи най-високото отличие на журито за проявена чувствителност към историческия контекст, за принос към културния живот и архитектурата на столицата ни, както и употребата на иновативни устойчиви стратегии.